*A határozati javaslat elfogadásához*

***az Mötv. 50. §-a alapján minősített*** *többség szükséges,*

*az előterjesztés* ***nyilvános ülésen tárgyalható****!*

*119. számú előterjesztés*

Bátaszék Város Önkormányzat Képviselő-testületének 2023. június 21-én

16.00 órakor megtartandó ülésére

A Kossuth Lajos utca 28. szám alatti ingatlan tulajdonjogának ingyenes jövőbeni átadása

|  |
| --- |
| **Előterjesztő:** Dr. Bozsolik Róbert polgármester **Készítette** Takaróné dr. Mihó Beatrix jogi referens Tóthné Lelkes Erika pénzügyi irodavezető**Törvényességi ellenőrzést végezte:** Dr. Firle-Paksi Anna aljegyző **Tárgyalja:**KOIS Bizottság 2023.06.19.PG Bizottság 2023.06.20. |

***Tisztelt Képviselő-testület!***

A Bátaszéki Felvidék Néptánc Egyesület (továbbiakban: Egyesület) kérelemmel fordult önkormányzatunkhoz, mely kérelem az előterjesztés melléklete. Bátaszék Város Önkormányzata 2021-ben vásárolta meg az ingatlant állami támogatásból (támogatói okirat száma: BMÖGF/1151/2021), azonban a támogatói okirat tartalmazza, hogy „A támogatással létrehozott, illetve megszerzett vagyon a létrehozástól, illetve megszerzéstől számított tíz évig csak kérelemre, a Támogató előzetes jóváhagyásával és a szolgáltatási és egyéb kötelezettségek átvállalásával, átruházásával idegeníthető el, illetve terhelhető meg.”

 Az adásvételt követően a Képviselő-testület 280/2021. (X.18.) önkormányzati határozatával döntött az érintett ingatlan ingyenes használatba adásáról az Egyesület részére.

Az Egyesület beadványában megfogalmazott kérés a következő:

*„ jelen levelünkkel, tisztelettel kérjük a képviselő testület tagjait, hogy hozzanak létre egy olyan jogi szabályozást (előajándékozási szerződést), mely magában foglalja következőket:*

* *Az ingatlan, a támogatási okiratban meghatározott 10 év letelte után azonnal, kizárólag és végérvényesen a Bátaszéki Felvidék Néptánc Egyesület tulajdonába kerül.*
* *Az egyesületnek nem kell fizetnie semmit évek múlva az ajándékozáskor. Az ingatlan térítésmentesen a tulajdonukba kerül.*
* *Az egyesület önhatalmúlag, engedélykérés nélkül nyúlhasson a házhoz, az ingatlant kedve és ízlése szerint újíthassa, alakíthassa kívül és belül egyaránt.”*

**Az ingatlan ingyenes átadásának jogszabályi háttere a következő:**

A nemzeti vagyonról szóló 2011. évi CXCVI. törvény (a továbbiakban: Nvtv.) 13. § (3) bekezdése szerint: „A nemzeti vagyon tulajdonjogát ingyenesen átruházni **csak törvényben meghatározott** **esetekben és feltételekkel** lehet.”

A Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 108. § (2) bekezdése alapján: „A helyi önkormányzat tulajdonában álló nemzeti vagyon tulajdonjoga ingyenesen átruházható:

a) az állam vagy más helyi önkormányzat javára jogszabályban meghatározott közfeladat ellátásának elősegítése érdekében;

b) egyház, egyházi jogi személy részére hitéleti feladatai elősegítése vagy az általa végzett állami, önkormányzati - így különösen oktatási, szociális, család-, gyermek- és ifjúságvédelmi, kulturális - feladatok ellátásának elősegítése érdekében vagy

c) közhasznú szervezet javára, az általa átvállalt állami, önkormányzati feladat ellátásának elősegítése érdekében, valamint a Magyar Tudományos Akadémia és a Magyar Művészeti Akadémia javára törvényben vagy törvény felhatalmazása alapján kiadott jogszabályban foglalt feladatai elősegítése érdekében.

Az Mötv. 13. § (1) bekezdése tartalmazza „A helyi közügyek, valamint a helyben biztosítható **közfeladatok körében ellátandó helyi önkormányzati feladatok**” felsorolását, melyek között 7. pontban szerepel a kulturális örökség helyi védelme.

Az Egyesület a kulturális örökség helyi védelme önkormányzati feladatot (közfeladatot) lát el azáltal, hogy a bátaszéki felvidéki lakosság népe hagyományainak felkutatásáról, őrzéséről, illetve a felvidéki testvérvárossal, Nagysallóval való kapcsolat ápolásáról, ezáltal a hagyományok mélyítéséről gondoskodik.

**Fenti rendelkezéseket áttekintve a Bátaszék Város Önkormányzata tulajdonát képező Kossuth Lajos u 28. szám alatti ingatlan Bátaszéki Felvidék Néptánc Együttes részére történő jövőbeni ingyenes tulajdonjog átruházásának jogszabályi akadálya nincs.**

**A döntés meghozatalára vonatkozó rendelkezések**:

 Az Mötv. 42. § 16. pontja szerint:A képviselő-testület hatásköréből nem ruházható át:

„16. a helyi önkormányzati vagyon tulajdonjogának a 108. § szerinti ingyenes átruházására vagy nemzeti vagyon tulajdonjogának ingyenes átvételére vonatkozó döntés”

Az Mötv. 108. § (4) bekezdése az alábbi rendelkezést tartalmazza: „A helyi önkormányzat képviselő-testületének nemzeti vagyon ingyenes átadására vonatkozó határozatában meg kell jelölni **azt a jogszabályban meghatározott feladatot** vagy egyházi hitéleti feladatot, **amelynek ellátását az átadás elősegíti.**

Az ingyenes átruházásra vonatkozóan az Nvtv. 13. § (4)-(5) bekezdése az alábbi megkötéseket tartalmazza:

„Nemzeti vagyon tulajdonjogának ingyenes átruházása esetén a tulajdonjogot megszerző félnek - az állam kivételével - eleget kell tennie a következő feltételeknek:

*a)* a nemzeti vagyoni körből ingyenesen tulajdonba adott ingatlant a tulajdonjog megszerzésétől számított 15 évig nem idegenítheti el, és a juttatás céljának megfelelően köteles hasznosítani, valamint állagát megóvni azzal, hogy a juttatási cél megvalósítása érdekében végzett bontás vagy átalakítás nem minősül az állagmegóvási kötelezettség megszegésének;

*b)*az átruházott vagyon hasznosításáról évente beszámol a vagyont átadó szervezet felé.

Az ingyenesen tulajdonba adott ingatlanon e törvény erejénél fogva 15 évig elidegenítési tilalom áll fenn. Az elidegenítési tilalomnak az átruházó javára szóló ingatlan-nyilvántartásba történő feljegyzését a tulajdonjog bejegyzése iránti kérelem benyújtásával egyidejűleg a vagyont átruházó szerv kérelmezi.”

**Általános forgalmi adó fizetési kötelezettség:**

Az általános forgalmi adóról szóló 2007. évi CXXVII. törvény 11. § (1) bekezdése értelmében ellenérték fejében teljesített termékértékesítés [2. § a) pontja] az is, ha az adóalany a terméket vállalkozásából véglegesen kivonva, azt saját vagy alkalmazottai magánszükségletének kielégítésére vagy általában, vállalkozásától idegen célok elérésére ingyenesen felhasználja, illetőleg azt más tulajdonába ingyenesen átengedi, feltéve, hogy a termék vagy annak alkotórészeinek szerzéséhez kapcsolódóan az adóalanyt egészben vagy részben adólevonási jog illette meg.

A fentiekből látszik, hogy csak abban az esetben indukál áfa fizetési kötelezettséget a térítésmentes átadás, ha a termék vagy annak alkotórészeinek szerzéséhez kapcsolódóan az adóalanyt egészben vagy részben adólevonási jog illette meg.

Tekintettel arra, hogy a szerzéshez nem kapcsolódott levonási jog, ezért a jelenlegi szabályok alapján nem keletkezik áfa fizetési kötelezettség.

Fontosnak ítéljük, hogy a településünkön a felvidéki hagyományok felkutatása és őrzése megmaradjon, így lehetőségeink mentén támogatni kívánjuk azt az elképzelést is, hogy az Egyesület a sajátjának érezze az ingatlant, és mint „jó gazdája” újítsa, fejlessze és gondozza azt.

Javasoljuk a Kossuth Lajos u. 28. szám alatt található ingatlan tulajdonjogának jövőbeni ingyenes átruházását a Bátaszéki Felvidék Néptánc Egyesület részére oly módon, hogy arra Támogatói okiratban meghatározott elidegenítési és terhelési tilalmi kötelezettség lejártát követő 31. napon kerüljön sor (2031.09.25)

**Határozati javaslat:**

**a Kossuth Lajos utca 28. szám alatti ingatlan tulajdonjogának jövőbeni ingyenes átruházására**

Bátaszék Város Önkormányzatának Képviselő- testülete az önkormányzat kizárólagos tulajdonában álló Bátaszék, Kossuth u. 28 szám alatti, 1157 hrsz-ú ingatlan tulajdonjogát – a Magyarország helyi önkormányzatiról szóló 2011. évi CLXXXIX. törvény (a továbbiakban: Mötv.) 42.§ 16. pontjában biztosított hatáskörében eljárva – az Mötv. 108.§ (2) bekezdésében foglaltak alapján – az általa végzett önkormányzati, így nemzetiségi ügyek ellátásának elősegítése érdekében a bátaszéki felvidéki lakosság népe hagyományainak felkutatása, őrzése céljából- BMÖGF/1151/2021 számú Támogatói okiratban meghatározott elidegenítési és terhelési tilalmi kötelezettség lejártát követő 31. napon ingyenesen a Bátaszéki Felvidéki Néptánc Egyesület tulajdonába adja.

Az ingatlan könyvviteli nyilvántartási értéke: bruttó 15.500 000 Ft

Az ingatlan ingyenes tulajdonba adását az Mötv. 13.§ (1) bekezdés 16. pontjában foglaltak alapozzák meg, mely szerint a helyi közügyek, valamint a helyben biztosítandó közfeladatok körében ellátandó helyi önkormányzati feladatok közé tartozik különösen a nemzetiségi ügyek biztosítása.

Az ingyenes tulajdonba adás feltételei - a nemzeti vagyonról szóló 2011. évi CXCVI törvény 13.§ (4) bekezdésében foglaltak alapján – a következők:

A tulajdont megszerző Bátaszéki Felvidéki Néptánc Együttes

a) az ingatlant a tulajdonjog megszerzésétől számított 15 évig nem idegenítheti el,

b) az ingatlant a juttatás céljának megfelelően köteles használni, állagát megóvni,

c) az átruházott vagyon hasznosításáról évente köteles beszámolni Bátaszék Város Önkormányzata felé.

A Képviselő- testület felhatalmazza a polgármestert a jövőbeni ingyenes tulajdon átruházásra vonatkozó szerződés aláírására és az elidegenítési és terhelési tilalom ingatlan nyilvántartásba történő bejegyeztetésére.

*Határidő:* 2023. július 31.

*Felelős:* Dr. Bozsolik Róbert polgármester

 *(a szerződés aláírásáért)*

*Határozatról értesül:* Bátaszéki Felvidék Néptánc Egyesület

 Bátaszéki KÖH pénzügyi iroda

 irattár